 Na RICHARD MUNGU JAJI Mkuu Martha Koome amewateua majaji watatu kusikiza na kuamua kesi 10 za kupinga Sheria ya Fedha 2023, baada ya Mahakama Kuu kuielekeza katika ‘afisi’ yake.    Uteuzi wa jopo la majaji hao unajiri licha ya Mwanasheria Mkuu, Justin Muturi kukata rufaa kufutilia mbali agizo la kusitisha utekelezaji wa sheria hiyo iliyotiwa sahihi na Rais William Ruto Juni 26, 2023. Wachanganuzi wa masuala ya sheria wamemkosoa Bw Muturi wakisema “anahujumu kesi hiyo itakayosikizwa na Majaji David Majanja, Chritine Meoli na Lawrence Mugambi.” Mawakili waliobobea katika sheria Kikatiba Dkt Otiende Amolo, Alfred Nyandieka, Danstan Omari, John Macharia, Wahome Thuku, Dkt John Khamiwa na Vincent Suyianka wamesema hatua hiyo ya Muturi kukata rufaa ni hujuma dhidi ya kesi ya Omtatah, Azimio na walalamishi wengine wanane. “Mwanasheria angesubiri uamuzi wa majaji watatu walioteuliwa na Jaji Mkuu,” Bw Nyandieka aliambia Taifa Leo wakati wa mahojiano. Omtatah aliwasilisha kesi kupinga kuidhinishwa kwa sheria hiyo na Rais Ruto. Siku nne baada ya kuidhinishwa na Rais, Juni 30, Jaji Mugure Thande alisitisha kutekelezwa kwa sheria hiyo ambayo Seneta wa Busia Okiya Omtatah na kinara wa Azimio Raila Odinga wanasema inakandamiza wananchi. Jaji Thande aliratibisha kesi hizo kuwa za dharura na kuagiza zipelekwe kwa Jaji Koome ateue jopo la majaji watatu kuzisikiza na kutoa maamuzi. Omtatah na walalamishi wengine wamesema Sheria ya Fedha 2023 inakinzana na Katiba na inapaswa kufutiliwa mbali. Malalamishi makuu ni kwamba Bunge la Seneti halikujadili mswada huo wa sheria kabla ya Bunge la Kitaifa kuupitisha na kupelekea Rais Ruto kuutia sahihi. Omtatah amesema kutoshirikishwa kwa Bunge la Seneti kumeifanya sheria hiyo kuwa batili. Seneta Omtatah pia amesema kuwa kutiwa sahihi kwa sheria hiyo kuliiruhusu serikali kuwatoza wananchi kodi ya ziada ya kima cha Sh211 bilioni. Walalamishi walisema bunge lilipitisha vipengee 22 vipya kati ya vipengee 84 vya sheria hiyo mpya ya utozaji wananchi ushuru (VAT). Omtatah amemshtaki Waziri wa Fedha Prof Njuguna Ndung’u akipinga akiruhusu mamlaka ya ushuru nchini KRA dhidi ya kuwatoza wananchi ushuru kwa lazima. Katika rufaa aliyokata Bw Muturi, ameeleza mahakama ya rufaa kwamba kuzimwa kwa sheria hiyo kumeinyima serikali fursa kukusanya pesa kuendeleza miradi na za kulipia madeni. Bw Muturi amesema agizo hilo limelemaza shughuli za serikali. Lakini Bw Amollo alipinga tetesi hizo akisema Sheria ya Fedha 2022 ndio itaendelea kutumika na kwamba bajeti ya Sh3.4 trilioni haitaathirika.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  